Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 530/13/5505	Liptovský Mikuláš, 5.3.2015
EEČ : 2-39-80-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nevyučený
Od 1. 2. 2013 do 10. 4. 2014, kedy bol zadržaný orgánmi polície Českej republiky a vzatý do väzby, neplatil výživné na svoje maloleté deti XXXXX, nar. XXXXX a XXXXX, nar. XXXXX pretože bol nezamestnaný, nezabezpečil si pravidelný zdroj príjmov, hoci vedel, že má vyživovaciu povinnosť a  rozsudkom Okresného súdu XXXXX XXXXX bola schválená rodičovská dohoda a XXXXX sa zaviazal platiť výživné vo výške 40,- € mesačne na každé dieťa samostatne, do rúk matky XXXXX, nar. XXXXX5, bytom XXXXX, okres XXXXX a tak za uvedené obdobie dlhoval na výživnom najmenej 1.120,- €.

lebo zanikla trestnosť činu

Odôvodnenie:
	Poverený príslušník OO PZ v Lipt. Mikuláši uznesením ORP-XXXXX2013 dňa XXXXX začal podľa § 199 ods. 1 Trestného poriadku trestné stíhanie a súčasne podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zákona pre skutok uvedený vo výrokovej časti tohto uznesenia, pričom k 30.9.2013, kedy bolo vznesené obvinenie predstavoval jeho dlh 640,- €.
	Pretože pobyt obvineného nebol známy, poverený príslušník OO PZ v L. Mikuláši dňa 14.4.2014 trestné stíhanie podľa § 228 ods. 2 písm. a/ Tr. poriadku prerušil. 
	Uznesením ORP-XXXXX v trestnom stíhaní pokračoval a vec odstúpil vyšetrovateľovi, pretože bolo zistené zo správy Národnej ústredne Sirene, že XXXXX sa nachádza vo Väzobnej väznici v Hradci Králové.
	Obvinený XXXXX bol vypočutý formou žiadosti o právnu pomoc v Českej republike, kde uviedol, že je si vedomý, že má vyživovaciu povinnosť na svojich dvoch synov, celkom vo výške 80,- €. Do roku 2012 bol zamestnaný, potom ale bol bez zamestnania, dal si žiadosť o dávky v hmotnej núdzi, ale vzhľadom k tomu, že nemal odpracovaný celý rok, dávky mu priznané neboli. 21.12.2013 sa na území Českej republiky dopustil lúpeže, týmto spôsobom chcel získať peniaze, aby výživné zaplatil. Z lúpeže získal 3.000,- korún českých a tieto použil na vlastnú potrebu.
	Svedkyňa XXXXX, matka maloletých XXXXX, uviedla, že obvinený jej neplatil výživné od februára 2013, vyživovacia povinnosť mu bola určená na sumu po 40,- € na každé z detí. Požiadala aj o náhradné výživné a vymáhanie dlžného výživného riešila aj cestou exekútora. V dôsledku neplatenia výživného deti núdzou netrpeli.
	Z rozsudku Okresného súdu XXXXX XXXXXňa XXXXX ktorý nadobudol právoplatnosť 28.5.2013 vyplýva, že súd schválil rodičovskú dohodu a obvinený sa zaviazal od 1. 2. 2013 platiť na synov výživné po 40,- € mesačne na každého samostatne, do rúk matky.
	Prečinu zanedbania povinnej výživy podľa § 207 ods. 1 Tr. zákona sa dopustí ten, kto úmyselne najmenej tri mesiace v období dvoch rokov neplní zákonnú povinnosť vyživovať alebo zaopatrovať iného. Vykonanými dôkazmi bolo preukázané, že obvinený výživné neplatil od 1. 2. 2013, pričom dňa 10.4.2014 bol umiestnený do väzby a v súčasnej dobe vykonáva trest odňatia slobody vo väznici v Ostrove nad Ohří, ktorý ukončí 10.4.2016. 
	Z pripojených listinných dôkazov vyplýva, že obvinený XXXXX uhradil matke detí výživné za obdobie od 1. 2. 2013 do nástupu väzby a následne výkonu trestu vo výške 1.300,- € dňa 15.12.2014. 
	Obvinený za uvedené obdobie mal na výživnom uhradiť čiastku 1.120,- €. 
	Podľa § 86 ods. 1 písm. a/ Tr. poriadku trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Podľa § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.
	Keďže obvinený uhradil celé dlžné výživné do nástupu výkonu trestu, kde nemá možnosť podľa vyjadrenia väznice, v ktorej vykonáva trest odňatia slobody,  pracovať a neplatenie výživného nemalo na deti trvalo nepriaznivé následky, rozhodla som tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Iveta Chovančíková
prokurátorka